M. Číž, podpredseda NR SR: (2008-02-12):
Chcem teda pripomenúť, vláda Mikuláša Dzurindu v roku 2003 posunula ten návrh do parlamentu necelých 24 hodín po schválení vo vláde tohto komplexného návrhu zákona č. 461/2003 Z. z. Celý návrh sa pripravoval 5 mesiacov. Každý, kto pozná základné dejiny krajín a zásadných vstupov do reforiem v krajinách, vie, aby niečo po polroku, keď sa začalo diskutovať o veci, kde sú tak zásadné veci ako pomery odvádzaných peňazí a podobné, bolo tak korpulentné. A história dneska už preukazuje, aké boli názory vlády. A v konečnom dôsledku teda hlboko nevyčistené a v konečnom dôsledku nezodpovedné konanie sa v tom období odohrávalo vo vzťahu k tak závažným veciam, ktoré majú často životný záujem pre viacerých obyvateľov našej krajiny. V danom prípade porovnania a kontexty s jedným návrhom, kde chceme občanom, možno vašim voličom, možno našim voličom alebo občanom, ktorí to konkrétne potrebujú, vytvoriť komfort, uľahčiť možnosť korektne sa rozhodnúť a korektne niesť zodpovednosť za to, pre aký spôsob konania sa rozhodnú, páni kolegovia, to, myslím, vás by malo len ctiť a nepoškodzovať na takomto akte. Chcem tiež pripomenúť, že tento dôchodkový systém vo svojej dnešnej podobe existuje už od roku 2004, resp. od roku 2005, keď sa teda súčasťou povinného systému stal aj prvok kapitalizácie. Chcem, vážené kolegyne, pripomenúť, že zostáva jeho súčasťou aj naďalej viacero tzv. bielych miest, otázok, na ktoré dnes ešte stále nie sú presné a hlavne uspokojujúce odpovede. Do veľkej miery možno túto situáciu pripísať spôsobu a okolnostiam, za akých práve bola dôchodková reforma uskutočnená. Viete veľmi dobre, že tých päť mesiacov, počas ktorých sa pripravovala táto reforma, nemá obdobu v okolitých krajinách a výrazne sa to podpísalo na charaktere tejto reformy. Chcem tiež spomenúť napr. skutočnosť, aké dôchodky možno očakávať z kapitalizačného piliera. Doterajšia pozornosť odborníkov v oblasti dôchodkových systémov sa takmer výlučne sústreďovala len na jednu časť životného cyklu sporiteľa, ktorý časť svojich povinných odvodov akumuluje a zhodnocuje vo svojom osobnom dôchodkovom účte. S veľkou precíznosťou sú aj dosiaľ skúmané očakávané výnosy v dôchodkových fondoch, analyzované možné prekážky, efektívne alokácie majetku do rôznych tried, aktív a podobne. Ale minimálna pozornosť je doposiaľ venovaná skúmaniu ďalšej fázy životného cyklu sporiteľa, povinnému transferu nasporeného kapitálu z dôchodkových účtov do životnej poisťovne a hlavne na nákup anuity. Vzhľadom na neexistenciu trhu s anuitami na Slovensku a v želanej rozvinutej forme, bohužiaľ, ani v ostatných krajinách strednej a východnej Európy je dnes len veľmi problematické odhadovať úroveň anuít, ktoré budú dostupné na trhu v horizonte najbližších desať, pätnásť rokov. A toto je len jedno z tzv. bielych miest dôchodkovej reformy na Slovensku. Je to jeden z veľkých otáznikov, na ktorý nebola bývalá vláda schopná poskytnúť relevantnú odpoveď, a jeden z dôvodov, prečo tento vážny problém spomíname v súvislosti s možnosťou vystúpenia z kapitalizačného piliera. Henry Ford svojho času vyhlásil, že „keby ľudia rozumeli bankovému a menovému systému, do zajtra by vypukla revolúcia“. Zavedenie kapitalizačného systému svojho času sprevádzala taká dezinformačná kampaň, že dnes len málokto rozumie tomu na Slovensku z našich občanov, čo a ako sa deje s ich úsporami na dôchodok. Nastal čas, vážené dámy a páni, aby sme s plnou vážnosťou začali hovoriť aj o všetkých rizikách. Súčasné dianie, treba tiež pripomenúť, na svetových finančných trhoch len podčiarkuje neistotu, s ktorou musia ľudia spoliehajúci sa na zhodnocovanie svojich úspor počítať. Kríza, ktorá mala na svojom začiatku podobu lokálnej hypotekárnej krízy v USA, prerastá do rozmerov, vážené kolegyne, kolegovia, ktoré sme si ešte nedávno nedokázali ani predstaviť. A netýka sa to len bánk a netýka sa to len Ameriky. Predstavme si, že na túto krízu doplatí aj najväčšia životná poisťovňa na svete. Vykáže enormnú stratu voči chybe, ktorú si spôsobila sama chybným oceňovaním derivátov. Reč je o finančných nástrojoch, ktoré jeden z najlepších investorov všetkých čias a podľa časopisu Forbes druhý najbohatší muž sveta Warren Buffett výstižne označil ako finančné zbrane hromadného ničenia, ohlásená strata natoľko vystraší investorov, že v priebehu jedného dňa pošlú cenu jej akcií nadol  takmer o 12 %. Niekomu z vás by mohol pripadať tento scenár ako desivý alebo zámerné strašenie. Tak na záver poviem jednu takú drobnú informáciu. Ak by ste včera o tomto čase vlastnili akcie najväčšej životnej poisťovne sveta, hodnota vašej investície by v tejto chvíli bola nižšia o 11,72 %.  Presne toto sa dneska v noci na trhu, o ktorom sme doteraz toľko tu rozprávali, stalo. Ďakujem za pozornosť.